უნივერსიტეტის ღონისძიებების პორტალი

„საზოგადოებასთან ურთიერთობის მნიშვნელობა ახალგაზრდა მეცნიერთათვის“ – თომას რიხტერის ტრენინგი დოქტორანტებისთვის
2019-07-22 11:30 (Asia/Dubai)
დოქტორანტებსა და პოსტდოქტორანტებს გეძლევათ შესაძლებლობა დაესწროთ გიოტინგენის უნივერსიტეტის საზოგადოებასთან ურთიერთობის განყოფილების ხელმძღვანელის, თომას რიხტერის ტრენინგს თემაზე: „საზოგადოებასთან ურთიერთობის მნიშვნელობა ახალგაზრდა მეცნიერთათვის“.
კურსის ფარგლებში:

ტრენერი მიმოიხილავს მედიასთან ურთიერთობისა და მეცნიერების კომუნიკაციასთან დაკავშირებულ ძირითად ასპექტებს;
მონაწილეები შეასრულებენ პრაქტიკულ დავალებებს.

ვის შეუძლია ტრენინგში მონაწილეობა?
ტრენინგში მონაწილეობა შეუძლიათ ილიას სახელმწიფო უნივერსიტეტის სადოქტორო საფეხურის სტუდენტებსა და პოსტდოქტორანტებს.
ტრენინგში მონაწილეობისათვის საჭიროა წინასწარი რეგისტრაცია ბმულზე https://forms.gle/LdypnLnG3hWwcGYN6
რეგისტრაციის ბოლო ვადა: 19 ივლისი, 18:00 საათის ჩათვლით.
ტრენინგით გათვალისწინებული შეხვედრების განრიგი
22 ივლისი, 11:30 – 17:30 საათი
24 ივლისი, 09:30 – 16:00 საათი
ადგილმდებარეობა: E207 აუდიტორია (ქ. ჩოლოყაშვილის გამზირი N3/5), ილიას სახელმწიფო უნივერსიტეტი

საერთაშორისო სადოქტორო სკოლის გახსნა ილიას სახელმწიფო უნივერსიტეტში
2019-07-23 18:00
23 ივლისს, 18:00 საათზე, ილიაუნის წიგნის სახლში „ლიგამუსი“ ილიას სახელმწიფო უნივერსიტეტისა და გეორგ-აუგუსტის გიოტინგენის უნივერსიტეტის (გერმანია) თანამშრომლობის ფარგლებში საერთაშორისო სადოქტორო სკოლის (IDS) გახსნის ღონისძიება გაიმართება.
საერთაშორისო სადოქტორო სკოლის გახსნის ღონისძიებაზე გაიმართება პანელური დისკუსია თემაზე: „სადოქტორო განათლება საქართველოში – არსებული მდგომარეობა და სამომავლო პერსპექტივები“.
დისკუსიაში მონაწილეობას მიიღებენ ილიას სახელმწიფო უნივერსიტეტის პროფესორები: ნინო დობოჯგინიძე, გია ნოდია, ზაალ ანდრონიკაშვილი, დავით თარხნიშვილი, დიმიტრი ჯაფარიძე და დოქტორანტი ანა ლოლუა.
ღონისძიებას გახსნის ილიას სახელმწიფო უნივერსიტეტის რექტორი, პროფესორი გიგა ზედანია. ასევე მისასალმებელი სიტყვით გამოვლენ პროფესორი ზვიად გაბისონია, შოთა რუსთაველის საქართველოს ეროვნული სამეცნიერო ფონდის გენერალური დირექტორი, და ესთერ ვონ რიხტჰოვენი, გიოტინგენის გეორგ-აუგუსტის უნივერსიტეტის წარმომადგენელი.
დამატებითი ინფორმაცია
საერთაშორისო სადოქტორო სკოლა დაარსდა ილიას სახელმწიფო უნივერსიტეტისა და გეორგ-აუგუსტისგიოტინგენის უნივერსიტეტის (გერმანია) ერთობლივი პროქტის „სტრუქტურირებული განათლება – ხარისხის უზრუნველყოფა – აზროვნების თავისუფლება“ ფარგლებში. პროექტი ხორციელდება შოთა რუსთაველის საქართველოს ეროვნული სამეცნიერო ფონდისა და ფოლკსვაგენის ფონდის მხარდაჭერით.
ამჟამად სკოლა ახორციელებს ორ საერთაშორისო სადოქტორო პროგრამას გეორ-აუგუსტის გიოტინგენისა და მიუნსტერის ვესტფალური ვილჰელმის უნივერსიტეტებთან თანამშრომლობით.
სამუშაო ენა: ინგლისური
დრო: 23 ივლისი, 18:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

„მეცნიერების კომუნიკაცია და თვითმარკეტინგი“ – თომას რიხტერის ვოკშოპი პოსტდოკებისა და პროფესორებისთვის
2019-07-25 13:00
25 ივლისს, 13:00 საათზე, ილიას სახელმწიფო უნივერსიტეტის E 207 აუდიტორიაში გიოტინგენის უნივერსიტეტის საზოგადოებასთან ურთიერთობის განყოფილების ხელმძღვანელი თომას რიხტერი პოსტოდოქტარანტებისთვის, მკვლევრებისა და პროფესორებისთვის გამართავს ვორკშოპს თემაზე: „მეცნიერების კომუნიკაცია და თვითმარკეტინგი“.
ახლახანს გიოტინგენის უნივერსიტეტში დაიწყო სოციალური მედიის ქსელის გაფართოება და განვითარდა საერთაშორისო კომუნიკაციის სტრატეგიები. ტრენინგი ფოკუსირდება სოციალური მედიის გამოყენებაზე, ღონისძიებებზე და გთავაზობთ ექსპერტულ რჩევებს მეცნიერის კვლევისა და აზრის პოპულარიზაციაზე, კოლაბორაციების შესაძლებლობებსა და საკვლევი პროექტებით გარეშე აუდიტორიის დაინტერესებაზე.
რეგისტრაცია: ადგილიების რაოდენობაა შეზრუდული. წინასწარი რეგისტრაცია სავალდებულოა და მოქმედებს პრიორიტეტის პრინციპი. სარეგისტრაციო ვადის ბოლო დღეა 24 ივლისი 2019, 18:00. გთხოვთ დარეგისტრირდეთ ონლაინ სარეგისტრაციო ფორმის მეშვეობით: https://forms.gle/JNQmQa4d3pXffAPd8
დრო: 25 ივლისი, ხუთშაბათი, 13:00-16:00 საათი
ადგილმდებარეობა: E 207 აუდიტორია (ქ. ჩოლოყაშვილის გამზირი N3/5), ილიას სახელმწიფო უნივერსიტეტი

შავი ზღვა, როგორც ლიტერატურული და კულტურული სივრცე
2019-07-29 17:03
2018 წლის ოქტომბერში ილიას სახელმწიფო უნივერსიტეტში გაიმართა საერთაშორისო სამეცნიერო კონფერენცია შავი ზღვა, როგორც ლიტერატურული და კულტურული სივრცე. მისი დახურვის დღეს გადაწყდა, რომ ამავე დასახელების კონფერენცია 2 წელიწადში ერთხელ შავი ზღვის აუზის ქვეყნების სხვადასხვა უნივერსიტეტში გაიმართებოდა. მეორე კონფერენცია 2020 წლის 30 მარტიდან 2 აპრილამდე ბულგარეთში, სოფიას უნივერსიტეტში, გაიმართება. ილიას სახელმწიფო უნივერსიტეტი ამ კონფერენციის თანაორგანიზატორი იქნება.

New York Times-ის ვიცე-პრეზიდენტის დევიდ მაკკროუს საჯარო ლექცია - "Fake News და მედია თავისუფლება"
2019-07-31 17:00
31 ივლისს, 17:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ გაიმართება The New York Times-ის ვიცე-პრეზიდენტისა და მისი მთავარი იურიდიული მრჩეველის მოადგილის, ჰარვარდის უნივერსიტეტის ლექტორის, დევიდ მაკკროუს საჯარო ლექცია თემაზე: „FAKE NEWS (ყალბი ამბები) და მედიის თავისუფლება“.
ლექცია ტარდება ილიას სახელმწიფო უნივერსიტეტის სამართლის სკოლის მიერ ორგანიზებული საზაფხულო სკოლის „კონსტიტუციური სამართალი და საჯარო პოლიტიკა: ადამიანის უფლებები თეორიასა და პრაქტიკაში“ ფარგლებში.
მომხსენებლის შესახებ
დევიდ მაკკროუ, გამორჩეული ამერიკელი იურისტი, მსოფლიოში წამყვანი გაზეთის, The New York Times-ისა და მისი news room -ის (ახალი ამბების განყოფილების) იურიდიული მრჩეველია. ბოლო 17 წლის განმავლობაში სამართლებრივი დავებისას The New York Times-ს წარმოადგენს აშშ-ში და მის ფარგლებს გარეთ.
დევიდ მაკკროუ არის ავტორი წიგნისა “Truth in Our Times: Inside the Fight for Press Freedom in the Age of Alternative Facts” (St. Martin’s 2019). წიგნში მოთხრობილია იმ სამართლებრივი ბრძოლების შესახებ, რომლებმაც შესაძლებელი გახადეს The New York Times-ის მიერ დონალდ ტრამპის, ჰარვი ვაინშტაინის, ეროვნულ უსაფრთხოებასთან დაკავშირებული პრობლემატიკისა და ამერიკული პარტიული დაპირისპირების გაშუქება დეზინფორმაციისა და ცრუ ინფორმაციის ერაში.
მისი დახმარებით The New York Times-ს მოგებული აქვს 60-ზე მეტი სარჩელი, რომელთა მეშვეობით ინფორმაციის თავისუფლების აქტის საფუძველზე გაზეთმა მნიშვნელოვან დოკუმენტებზე წვდომის უფლება მოიპოვა.
მაკკროუ ჰარვარდის უნივერსიტეტის მოწვეული ლექტორი და ნიუ-იორკის უნივერსიტეტის პროფესორია. მან სხვადასხვა დროს განათლება მიიღო ილინოისისა და კორნელის უნივერსიტეტებსა და ალბანის სამართლის სკოლაში.
საზაფხულო სკოლა მიმდინარეობს ღია საზოგადობის ფონდის, გაეროს ადამიანის უფლებათა უმაღლესი კომისრის ოფისის, გერმანიის საერთაშორისო თანამშრომლობის საზოგადოების (GIZ) სამართლის პროგრამის, USAID-ის მიერ დაფინანსებული პროგრამის „კანონის უზენაესობის მხარდაჭერა საქართველოში“ (EWMI/PROLoG) ფინანსური მხარდაჭერით.

სამუშაო ენა: ინგლისური
დრო: 31 ივლისი, 17:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზირი N32), ილიას სახელმწიფო უნივერსიტეტი
დასწრება თავისუფალია.

ვორკშოპი „საზოგადოებრივი მშვიდობის მშენებლობა და კონფლიქტის ტრანსფორმაცია“
2019-08-01 14:42
ილიას სახელმწიფო უნივერსიტეტი გიწვევთ ვორკშოპზე „საზოგადოებრივი მშვიდობის მშენებლობა და კონფლიქტის ტრანსფორმაცია“, რომელიც გაიმართება 1-ლ და 2 აგვისტოს ილიას სახელმწიფო უნივერსიტეტის E207 აუდიტორიაში.
პროექტის მიზანია საუნივერსიტეტო სივრცეში საზოგადოებრივი მშვიდობის მშენებლობისა და ადგილობრივი კონფლიქტების ტრანსფორმაციის შესახებ დისკუსიის გააქტიურება და ამ პროცესში ახალგაზრდების ჩართულობის ხელშეწყობა.
ვორკშოპს გაუძღვებიან ინიციატივის ავტორი, მშვიდობისა და კონფლიქტების მკვლევარი ნათია ჭანკვეტაძე და ილიას სახელმწიფო უნივერსიტეტის მკვლევარი თამარ თოლორდავა.
კონკურსში მონაწილეობის კრიტერიუმები და პირობები
ვორკშოპში მონაწილეობა შეუძლიათ ილიას სახელმწიფო უნივერსიტეტის ბაკალავრისა და მაგისტრატურის საფეხურის სტუდენტებს.
კონკურსში მონაწილეობის მისაღებად არა უგვიანეს 2019 წლის 22 ივლისისა ელექტრონულ მისამართზე cscp@iliauni.edu.ge უნდა გამოგზავნოთ რეზიუმე (CV) და პასუხი კითხვაზე „რატომ არის კონფლიქტის ტრანსფორმაცია მნიშვნელოვანი?“.
ტექსტის მოცულობა არ უნდა აღემატებოდეს 300 სიტყვას და აკრეფილი უნდა იყოს MS Word ფორმატში (Sylfaen, 12).
ვორკშოპის სამუშაო ენა: ქართული

ბრემენის უნივერსიტეტის ბაკალავრის, სოფი კორნელია ვაგნერის საჯარო მოხსენება
2019-08-01 17:00
1-ლ აგვისტოს, 17:00 საათზე, ილიას სახელმწიფო უნივერსიტეტის G 106 აუდიტორიაში ბრემენის უნივერსიტეტის (გერმანია) ბაკალავრი სოფი კორნელია ვაგნერი (C. Sophie Wagner) წაიკითხავს საჯარო ლექციას.
მომხსნებელი ისაუბრებს ცენტრალურ კავკასიონზე (ყაზბეგის რ–ნი), როგორც მაღალმთის ბოტანიკური და ეკოლოგიური კვლევების ტრადიციულ სამოდელო ობიექტზე, ადრეგაზაფხულზე მოყვავილე მცენარეების გავრცელებისა და ეკოლოგიის თავისებურებებზე.
კვლევის შედეგები საინტერესოა როგორც მაღალმთის მცენარეთა სახეობრივი მრავალფეროვნების თვალსაზრისით, ისე კლიმატის მიმდინარე გლობალური ცვლილების შედეგად მაღალმთის მცენარეულობის ტრანსფორმაციის ზოგიერთი ტენდენციის გამოვლენის კონტექსტში.
ბრემენის უნივერსიტეტის (გერმანია) ბაკალავრმა, სოფი კორნელია ვაგნერმა, რომელიც ხანგრძლივი მივლინებით იმყოფება ილიას სახელმწიფო უნივერსიტეტიში, ილიაუნის ეკოლოგიის ინსტიტუტის მაღალმთის ეკოსისტემების კვლევის პროგრამის დირექტორის,ოთარ აბდალაძის თანახელმძღვანელობით დაასრულა საბაკალავრო თემა: „Distribution and Ecology of Spring Ephemeroids in Subalpine Festuca varia ssp. woronowii Communities of the Kazbegi Region (the Central Great Caucasus)“.
ლექციას დაესწრებიან ბრემენის უნივერსიტეტის პროფესორები: ჰაკონ ნეთმანი და ჯოზეფ მიულერი.
სამუშაო ენა: ინგლისური
დრო: 1-ლი აგვისტო, 17:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

gaimarte
2019-08-01 17:19
19 ივლისს, ილიას სახელმწიფო უნივერსიტეტის საგარეო ურთიერთობის სამსახურის ორგანიზებით გაიმართა გამგზავრების წინა საორიენტაციო შეხვედრა Erasmus+ გაცვლითი პროგრამის ფარგლებში 2019/20 სასწავლო წლის შემოდგომის სემესტრისთვის შერჩეული სტუდენტებისათვის. შეხვედრის მიზანი იყო გამარჯვებულთათვის საუნივერსიტეტო პროცედურების შესახებ ინფორმაციის მიწოდება, აგრეთვე გამოცდილებისა და პრაქტიკული რჩევების გაზიარება.
ღონისძიებაზე ტრადიციულად მოწვეული იყვნენ Erasmus+ გაცვლითი პროგრამის კურსდამთავრებულები, რომლებმაც გამარჯვებულ სტუდენტებს გაუზიარეს გამოცდილება სხვადასხვა ქვეყნისა და უნივერსიტეტის შესახებ.
Erasmus+-ის გაცვლით პროგრამას ილიას სახელმწიფო უნივერსიტეტი 2015 წლიდან ახორციელებს. ამჟამად უნივერსიტეტი სტუდენტებსა და თანამშრომლებს სთავაზობს ევროკომისიის მიერ დაფინანსებული საერთაშორისო მობილობის შესაძლებლობას 70-მდე პარტნიორ უნივერსიტეტთან ევროპის 25 ქვეყანაში.

ილიას სახელმწიფო უნივერსიტეტსა და საქართველოს პარლამენტის ეროვნულ ბიბლიოთეკას შორის მემორანდუმი გაფორმდა
2019-08-09 15:02
9 აგვისტოს, 12:00 საათზე, ილიას სახელმწიფო უნივერსიტეტსა და საქართველოს პარლამენტის ეროვნულ ბიბლიოთეკას შორის გაფორმდა ურთიერთთანამშრომლობის მემორანდუმი. მემორანდუმის ფარგლებში, სრულყოფილი ინფორმაციის მოპოვებისა და მაღალკვალიფიციური სპეციალისტების მომზადების მიზნით, მხარეები საგანმანათლებლო საქმიანობის განვითარებაზე მიმართულ ერთობლივ პროექტებს დაგეგმავენ და განახორციელებენ.
დრო: 9 აგვისტო, 12:00 საათი

პრეზენტაცია აგაპეს უნივერსიტეტის (აშშ ) შესახებ
2019-08-09 15:17
12 აგვისტოს, 15:00 საათზე, ილიას სახელმწიფო უნივერსიტეტის E 207 აუდიტორიაში ჩატარდება პრეზენტაცია აგაპეს უნივერსიტეტის (აშშ ) შესახებ.
უნივერსიტეტი ბაკალავრიატისა და მაგისტრატურის სტუდენტებს სთავაზობს სხვადასხვა მიმართულების აკადემიურ პროგრამებს, მათ შორის დისტანციური სწავლების სამაგისტრო ერთწლიან კურსს, რომელიც თავის მხრივ, მორგებულია პოსტსაბჭოთა კავშირის ქვეყნებიდან დაინტერესებული სტუდენტების ინტერესებზე.

დრო: 12 აგვისტო, 15:00 საათი
ადგილმდებარეობა: E 207 ოთახი, ქ. ჩოლოყაშვილის 3/5
სამუშაო ენა: ქართული.
შეხვედრას დაესწრება აგაპეს უნივერსიტეტის ვიცე-პრეზიდენტი არსტან ნოგოიბაევი.

მარიო ვარგას ლიოსას ეპოქალური რომანის წარდგენა
2019-08-12 19:00
12 აგვისტოს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ გიწვევთ მარიო ვარგას ლიოსას ეპოქალური რომანის – „საუბარი კათედრალში“ წარდგენაზე.
მარიო ვარგას ლიოსას რომანი „საუბარი კათედრალში“ 1969 წელს გამოქვეყნდა. წიგნში აღწერილია პერუელი დიქტატორის – მანუელ ოდრიას (1948-1956) ძალადობრივი ეპოქა. მწერალი დიდი მხატვრული ოსტატობით მოგვითხრობს კორუმპირებული და უსამართლო სისტემის მანკიერებებზე.
რომანის გმირები, სანტიაგო და ამბროსიო, წლების შემდეგ ხვდებიან ერთმანეთს. მათი ხანგრძლივი, გულწრფელი საუბრის ფონზე, მწერალი აღწერს იმ ისტორიულ მოვლენებს, რომლებმაც მნიშვნელოვანი კვალი დატოვა პერუს საზოგადოებრივ ცხოვრებაზე. თხრობის რთული ტექნიკა, დინამიკურობა, მრავალშრიანი დიალოგები და მოგონებები წიგნის მთავარი მხატვრული ღირსებაა.
„საუბარი კათედრალში“ თანამედროვე ესპანურენოვანი კლასიკის საუკეთესო ნიმუშია.
▪️ ესპანურიდან თარგმნა ლანა კალანდიამ.
▪️ პროექტის ავტორი: კახმეგ კუდავა

დრო: 12 აგვისტო, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზირი N32), ილიას სახელმწიფო უნივერსიტეტი
დასწრება თავისუფალია.

ტრენინგები ტუტორების სკოლის მონაწილეთათვის
2019-09-04 15:14
ილიას სახელმწიფო უნივერსიტეტთან არსებული თბილისის ახალგაზრდულ ცენტრის ინიციატივითა და საქართველოს გაეროს ასოციაციის დაფინანსებით „ტოლერანტობის, სამოქალაქო ცნობიერებისა და ინტეგრაციის მხარდაჭერის პროგრამის” [PITA] ფარგლებში 12-13 ოქტომბერს წყნეთში, ბაქსვუდის საერთაშორისო სკოლაში, გაიმართება ტრენინგები ტუტორების სკოლის მონაწილეთათვის.
პროექტში მონაწილეობის მსურველებს გთხოვთ გაიაროთ რეგისტრაცია ბმულზე: https://bit.ly/2lwZ8r6
ტუტორების სკოლის შესახებ
ტუტორების სკოლას ახორციელებს ფონდი ALPE, ილიას სახელმწიფო უნივერსიტეტის თბილისის ახალგაზრდულ ცენტრთან ერთად, ამერიკის საერთაშორისო განვითარების სააგენტოს (USAID) მიერ მხარდაჭერილი საქართველოს გაეროს ასოციაციის “ტოლერანტობის, სამოქალაქო ცნობიერებისა და ინტეგრაციის მხარდაჭერის პროგრამის” [PITA] ფინანსური თანამონაწილეობით.

კორუფციასთან ბრძოლის სასერტიფიკატო პროგრამა
2019-09-04 16:30
ინფორმაციის თავისუფლების განვითარების ინსტიტუტი (IDFI) ილიას სახელმწიფო უნივერსიტეტთან ერთად აცხადებს მიღებას კორუფციასთან ბრძოლის სასერტიფიკატო პროგრამაზე.
პროგრამის მიზანი
პროგრამის მონაწილეები გაიღრმავებენ ცოდნას ანტიკორუფციულ თემატიკასთან დაკავშირებით და შეიძენენ კორუფციის ფაქტებზე ეფექტური რეაგირების უნარ-ჩვევებს.
ვისთვის არის განკუთვნილი პროგრამა?
პროგრამა განკუთვნილია საქართველოში ავტორიზებული უმაღლესი სასწავლებლების სტუდენტებისთვის, საჯარო, კერძო და არასამთავრობო სექტორში დასაქმებული პირებისთვის.
პროგრამის აღწერა და სასწავლო გეგმა
კორუფციასთან ბრძოლის სასერტიფიკატო პროგრამა საერთაშორისო პროგრამის ნაწილია. სასწავლო კურსი 8 მოდულისგან შედგება და ფარავს შემდეგ თემებს:
– ძირითადი იდეები, კონცეფციები, თეორიები &სოციალურ მეცნიერებათა პერსპექტივები კორუფციის შესახებ (პოლიტიკური მეცნიერება, ანთროპოლოგია, სოციოლოგია, ფსიქოლოგია);
– კორუფციის სამართლებრივი მხარე;
– ანტიკორუფციული პოლიტიკა საჯარო დაწესებულებებში, ბიზნეს &არასამთავრობო სექტორებში, კერძო კორუფცია;
– კარგი მმართველობა;
– ელმმართველობა კორუფციასთან ბრძოლაში;
– კორუფცია და პოლიტიკა;
– როგორ მიაღწიეს წარმატებას კორუფციასთან ბრძოლის კუთხით სხვადასხვა ქვეყანაში;
– თანამედროვე მამხილებლობა და კორუფციის ჟურნალისტური გამოძიება.
სწავლის ხანგრძლივობა: სრული კურსის ხანგრძლივობაა ორი სემესტრი (7 ოქტომბერი, 2019 – 16 ივნისი, 2020). თითო მოდულის ხანგრძლივობაა 3 კვირა (12 საათი/6 ლექცია).
ლექციები ჩატარდება კვირაში ორჯერ (სამშაბათს და ხუთშაბათს), 19:00-დან 22:00-საათამდე, ილიას სახელმწიფო უნივერსიტეტში.
სწავლების ენა: ქართული (მასალების ძირითადი ნაწილი წარმოდგენილია ქართულად და ინგლისურად).
სწავლა მიმდინარეობს ინტერაქტიულ რეჟიმში და მოიცავს თეორიისა და პრაქტიკის ნაზავს. მონაწილეები იმუშავებენ პრაქტიკულ შემთხვევებზე, მონაწილეობას მიიღებენ საკითხების განხილვებში და მოამზადებენ ესეებს.
ტრენერები
სასერტიფიკატო პროგრამის ფარგლებში ტრენერები იქნებიან როგორც ქართველი პრაქტიკოსი ლექტორები, ასევე მომხსენებლის სტატუსით ჩაერთვებიან ადგილობრივი და საერთაშორისო ექსპერტები.
ტრენერების შესახებ დეტალური იფორმაცია იხილეთ აქ.
სერტიფიკატი
– თითოეული მოდულის დასრულების შემდეგ გაიცემა მოდულის დონის განმსაზღვრელი სერტიფიკატი.
– პროგრამის მონაწილე, რომელიც 8 მოდულიდან მინიმუმ 6 მოდულს დაესწრება, მიიღებს სრული კურსის გავლის დამადასტურებელ სერტიფიკატს.
– პროგრამის მონაწილეების მიერ მომზადებული 10 საუკეთესო ესე პროგრამის წარმატებით დასრულების შემდეგ გამოქვეყნდება/გავრცელდება ილიას უნივერსიტეტის და IDFI-ის ვებგვერდებსა და სოციალურ გვერდებზე (Facebook და Twitter).
– პროგრამის 2 საუკეთესო მსმენელი 3 თვის განმავლობაში სტაჟირებას გაივლის IDFI-ში.
კურსდამთავრებულების ქსელი
პროგრამის დასასრულს შეიქმნება კურსდამთავრებულთა ქსელი (ე. წ. Alumni Network), რომელიც გააერთიანებს პროგრამის მონაწილეებს, დააკავშირებს მათ ანალოგიური პროგრამის უცხოელ კურსდამთავრებულებთან და დაგეგმავს საერთო კვლევებს, გაცვლით პროგრამებსა და სხვა შესაბამის აქტივობებს.
პროგრამაში რეგისტრაციისთვის
– დაინტერესებულმა პირებმა (სტუდენტები, საჯარო სამსახურის, ბიზნეს და არასამთავრობო სექტორის წარმომადგენლები) 2019 წლის 25 სექტემბრამდე უნდა შეავსონ თანდართული განაცხადის ფორმა და გამოაგზავნონ რეზიუმე შემდეგ ელფოსტაზე: corruptionhunters@idfi.ge

– პროგრამის მონაწილეები საწყის ეტაპზე შეირჩევიან განაცხადის საფუძველზე.
– მეორე ეტაპზე გადასული კანდიდატები გაივლიან გასაუბრებას. გასაუბრების დროს შეფასდება მონაწილეთა მზაობა, რათა ბოლომდე შეასრულონ პროგრამის მიერ წაყენებული მოთხოვნები.
შერჩეულ მონაწილეებს სრულად დაუფინანსდებათ სწავლის საფასური.
შერჩევის კრიტერიუმები
პროგრამის მონაწილეების შერჩევა მოხდება კონკურსის წესით. შერჩეული კანდიდატების პროგრამაში მონაწილეობის საფასურს სრულად დაფარავენ პარტნიორი ორგანიზაციები.
– მოტივაცია;
– კომუნიკაბელურობა;
– გუნდური მუშაობის და პრეზენტაციის უნარი;
– სასურველია ინგლისური ენის საშუალო (Intermediate Level) დონეზე ცოდნა.
ინიციატივის ფინანსური მხარდამჭერია ღია საზოგადოების ინსტიტუტის ბუდაპეშტის ფონდი (OSI). პროგრამა ხორციელდება ღია საზოგადოების ფონდის (OSGF) თანადაფინანსებით.

დამატებითი ინფორმაციისთვის დაგვიკავშირდით:
დავით მაისურაძე
კორუფციასთან ბრძოლის სასერტიფიკატო პროგრამის კოორდინატორი
ელფოსტა: corruptionhunters@idfi.ge
ტელ.: 577 11 45 22

საზაფხულო სკოლა: „სამხრეთ კავკასია – კულტურა, საზოგადოება, პოლიტიკა“
2019-09-06 16:28
ილიას სახელმწიფო უნივერსიტეტი გერმანიის აკადემიური გაცვლის სამსახურის, DAAD-ის ფინანსური მხარდაჭერით წელს უკვე მეთერთმეტედ უმასპინძლებს საზაფხულო სკოლას გერმანელი სტუდენტებისთვის: „სამხრეთ კავკასია – კულტურა, საზოგადოება, პოლიტიკა”. საზაფხულო სკოლა დიდი პოპულარობით სარგებლობს გერმანელ, და არა მხოლოდ გერმანელ, სტუდენტებს შორის.
2019 წელს საზაფხულო სკოლა გაიმართება 7-დან 9 სექტემბრამდე. სკოლას ხელმძღვანელობს ილიას სახელმწიფო უნივერსიტეტის ასოცირებული პროფესორი ქეთევან გურჩიანი, ასევე ჩართულნი იქნებიან ადგილობრივი და საერთაშორისო ექსპერტები, არასამთავრობო და საერთაშორისო ორგანიზაციების წარმომადგენლები.
სკოლის მიზანია, მონაწილეებს გააცნოს სამხრეთ კავკასიის რეგიონი, მისი კულტურული თავისებურებები და რეგიონში მიმდინარე პოლიტიკური მოვლენები; ხელი შეუწყოს რეგიონის მეცნიერული კვლევის პოპულარიზაციას. მონაწილეებს ასევე შესაძლებლობა ექნებათ გაეცნონ ქართველი ხალხის ყოველდღიურ ცხოვრებას ექსკურსიების მეშვეობით.
სკოლას ტრადიციულად ესტუმრებიან საქართველოში ევროკავშირის საელჩოს წარმომადგენლები.
საზაფხულო სკოლის ვებგვერდი: www.summerschools.iliauni.edu.ge

ტარას კუზიოს წიგნის პრეზენტაცია
2019-09-09 18:00
9 სეტემბერს, 18:00 საათზე, ილიას სახელმწიფო უნივერსიტეტის A305 აუდიტორიაში გაიმართება კიევის ეროვნული უნივერსიტეტის მოჰილას აკადემიის პროფესორის, ტარას კუზიოს წიგნის: „Putin’s War against Ukraine: Revolution, Nationalism and Crime” პრეზენტაცია.
წიგნი ეხება 2014 წლის გაზაფხულზე პუტინის მიერ ყირიმის ანექსიასა და უკრაინის მიმართ სამხედრო აგრესიას, რამაც სათავე დაუდო ევროპის ერთ-ერთ უდიდეს კრიზისს, დასავლური დემოკრატიების პოლიტიკაში ჩარევამ და ჰიბრიდული ომის სხვა ფორმებმა კი რუსეთი და დასავლეთი ახალ „ცივ ომამდე“ მიიყვანა. წიგნში მიმოხილულია რუსეთ-უკრაინის მიმდინარე ომის შედეგები და მისი გავლენა უკრაინის იდენტობის კონსოლიდაციასა და რუსეთის რბილ ძალაზე.
პრეზენტაციაზე წიგნის ავტორი ისაუბრებს იმაზე, რატომ ვერ მოიტანს მშვიდობას უკრაინის ახლად არჩეული პრეზიდენტი ვლადიმერ ზელენსკი და რატომ გაგრძელდება ომი მანამ, სანამ რუსეთის მიერ უკრაინის აღქმა არ შეიცვლება და პუტინი დარჩება რუსეთის ხელისუფლების სათავეში.
ავტორის შესახებ
ტარას კუზიო კიევის ეროვნული უნივერსიტეტის მოჰილას აკადემიის პროფესორი და ჯონ ჰოპკინსის უნივერსიტეტის საგარეო პოლიტიკის ინსტიტუტის, უმაღლესი საერთაშორისო კვლევების სკოლის მეცნიერ-თანამშრომელია. მას აქვს ალბერტას, ჯორჯ ვაშინგტონის, ტორონტოს უნივერსიტეტებსა და უკრაინაში ნატოს ინფორმაციისა და დოკუმენტაციის ოფისი; ტარას კუზიო 17 წიგნის ავტორია, მათ შორის: „The Sources of Russia’s Great Power Politics: Ukraine and the Challenge to the European Order“ (2018), „Putin’s War Against Ukraine. Revolution, Nationalism, and Crime“ (2017, 2019), „Ukraine. Democratization, Corruption and the New Russian Imperialism“ (2015), „The Crimea: Europe’s Next Flashpoint? (2010), From Kuchmagate to Orange Revolution“ (2009), და „Theoretical and Comparative Perspectives on Nationalism“ (2007).
სამუშაო ენა: ინგლისური
ადგილმდებარეობა: ილიას სახელმწიფო უნივერსიტეტის A305 აუდიტორია (ი. ჭავჭავაძის გამზ. №32)
დასწრება თავისუფალია.

პროფესორ გრაციანო სერაჯოტოს საჯარო ლექციები
2019-09-11 18:04
Erasmus+ აკადემიური პერსონალის მობილობის ფარგლებში ილიას სახელმწიფო უნივერსიტეტი მასპინძლობს ვენეციის კა’ფოსკარის უნივერსიტეტის ლინგვისტიკისა და შედარებითი კულტურული კვლევების ფაკულტეტის ასოცირებულ პროფესორს, გრაციანო სერაჯოტოს; კა’ფოსკარის უნივერსიტეტში იგი ხელმძღვანელობს იტალიური ენის კვლევისა და განათლების ცენტრის ლაბორატორიას (www.itals.it). მისი კვლევის ძირითადი სფეროა იტალიური, როგორც უცხო/მეორე ენა, უფრო კონკრეტულად კი სწავლების CLIL მეთოლოგია.
ვიზიტის ფარგლებში პროფესორი სერაჯოტო უცხო ენის მასწავლებელ-პროფესორებისა და სხვა დაინტერესებული პირებისათვის გამართავს ორ საჯარო ლექციას:
ენის სწავლების მეთოლოგია
დრო: 18 სექტემბერი, 14:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია
CLIL მეთოდოლოგია
დრო: 20 სექტემბერი, 14:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია
ლექციების სამუშაო ენა: ინგლისური
დასწრება თავისუფალია.

სამეცნიერო კაფე ილიაუნის სამეცნიერო პიკნიკზე
2019-09-24 11:01
28 სექტემბერს ილიას სახელმწიფო უნივერსიტეტისა და თბილისის მუნიციპალიტეტის მულტიფუნქციური ბიბლიოთეკების გაერთიანების თანამშრომლობის ფარგლებში ილიაუნის სამეცნიერო პიკნიკზე ვაკის მედიათეკაში გექნებათ შესაძლებლობა დაესწროთ საინტერესო ლექციებს.
ილიაუნის პროფესორები და მკვლევრები სამეცნიერო-პოპულარული ენით ისაუბრებენ სამყაროს საიდუმლობებზე, ახალ ტექნოლოგიებზე, თანამედროვე განათლების მნიშვნელობაზე.
სამეცნიერო კაფეში მოისმენთ ლექციას ტექნოლოგიების შესახებ. მომხსენებლები – ნანა დიხამინჯია, ერეკლე მაღრაძე, ელენე ჟურავლიოვა, სანდრო ასათიანი – ისაუბრებენ
▪ მონაცემებსა და მათ მნიშვნელობაზე თანამედროვე სამყაროში: რა როლი აქვს მონაცემების შეგროვებასა და დამუშავებას თანამედროვე ინდუსტრიასა და დასაქმებაში; განათლების ფორმების ცვლილებებზე ციფრული რევოლუციის პირობებში. გამომსვლელები განიხილავენ იმ პლატფორმებსაცც, რომელთა საშუალებითაც შეგიძლიათ ფეხდაფეხ მიჰყვეთ მეცნიერების პროგრესს.
▪ ხელოვნური ინტელექტის მიღწევებსა და მათთან დაკავშირებულ ეთიკურ პრობლემებზე. ასევე ტექნოლოგიების გამოყენებაზე მედიცინასა და ბიოლოგიაში.
სამეცნიერო კაფეში გაიმართება ასტრონომიის სესია, რომელზეც აბასთუმნის ასტროფიზიკური ობსერვატორიის მეცნიერები და ფიზიკოსი მკვლევრები – მაია თოდუა, გია ჯავახიშვილი, ანდრია როგავა, ჯუანშერ ჯეჯელავა – გაგაცნობენ სამყაროს საიდუმლოებებს:

ეგზოპლანეტები – არის თუ არა დედამიწა უნიკალური პლანეტა ჩვენს გალაქტიკაში?

ასტრონომები დედამიწის სადარაჯოზე – რა საფრთხეები ემუქრება დედამიწას უახლოეს მომავალში და როგორ შეგვიძლია მათი თავიდან აცილება?

შავი ხვრელები – სამყაროს ყველაზე ამოუცნობი ობიექტები

ლევან ბერძენიშვილი, თამარ გურჩიანი, ბელა წიფურია და ლევან ცაგარელი ისაუბრებენ თანამედროვე განათლების ამოცანების შესახებ:

როგორია განათლებასთან დაკავშირებული გამოწვევები ჩვენი ქვეყნისთვის დღეს?

რით განსხვავდება საქართველოში თანამედროვე განათლება საბჭოთა დროინდელი განათლებისგან?

რამდენად მნიშვნელოვანია თანამედროვე ქართული საზოგადოებისთვის განათლებული მოქალაქეები?

რა გამოწვევები დგას თანამედროვე განათლებისა და უნივერსიტეტის წინაშე ციფრული მედიისა და ინფორმაციის გაცვლის ხანაში?

განრიგი
13:00-14:30 – ჩვენი სამყაროს საიდუმლოებები
მომხსენებლები: მაია თოდუა, გია ჯავახიშვილი, ანდრია როგავა, ჯუანშერ ჯეჯელავა
14:30 16:00 – ტექნოლოგიების როლი თანამედროვე სამყაროში
მომხსენებლები: ნანა დიხამინჯია, ელენე ჟურავლიოვა, სანდრო ასათიანი, ერეკლე მაღრაძე
16:00 – 17:30 – თანამედროვე განათლების მნიშვნელობა
მომხსენებლები: ლევან ბერძენიშვილი, ბელა წიფურია, თამარ გურჩიანი, ლევან ცაგარელი
სამეცნიერო კაფეში ველოდებით ყველა ცნობისმოყვარე ადამიანს, რომლებსაც უყვართ მეცნიერება და აინტერესებთ მათ გარშემო მიმდინარე მოვლენები.
დრო: 28 სექტემბერი, 13:00-17:30 საათი
ადგილმდებარეობა: ვაკის პარკი, მედიათეკა
დასწრება თავისუფალია.

პროფესორ აქსელ შვოპეს საჯარო ლექცია „Discoveries in the X-ray sky“
2019-09-24 18:00
24 სექტემბერს, 18:00 საათზე, ილიას სახელმწიფო უნივერსიტეტის G106 აუდიტორიაში პოტსდამის ლაიბნიცის ასტროფიზიკის ინსტიტუტის რენტგენული ასტრონომიის კვლევითი ჯგუფის ლიდერი, პროფესორი აქსელ შვოპე გამართავს საჯარო ლექციას „Discoveries in the X-ray sky“ რენტგენულ ცაზე ახალი აღმოჩენების შესახებ.
მომხსენებლის შესახებ
პროფესორი აქსელ შვოპე ხელმძღვანელობს პოტსდამის ლაიბნიცის ინსიტუტის რენტგენული ასტრონომიის ჯგუფს. მისი კვლევა მოიცავს შემდეგ თემებს: რენტგენული ორმაგი ვარსკვლავები, იზოლირებული ნეიტრონული ვარსკვლავები, გალაქტიკური კლასტერები. პროფ. შვოპე და მისი ჯგუფი არიან სხვადასხვა დაკვირვებითი მისიის საერთაშორისო კოლაბორაციების წევრები: eROSITA, XMM-Newton SSC, ARCHES, Loss of the Night.

სამუშაო ენა: ინგლისური
დრო: 24 სექტემბერი, 18:00 საათი
ადგილმდებარეობა: G106 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
ლექციაზე დასწრება შეუძლია ასტრონომიით დაინტერესებულ ნებისმიერ მსმენელს.
დასწრება თავისუფალია.

დოქტორ ედიშერ კაღაშვილის საჯარო ლექცია
2019-09-26 16:00
26 სექტემბერს, 16:00 საათზე, ილიას სახელმწიფო უნივერსიტეტის G106 აუდიტორიაში დოქტორი ედიშერ კაღაშვილი წაიკითხავს მოხსენებას: „არაერთგვაროვნებით წარმოქმნილი ტალღები & არაერთგვაროვნებით წარმოქმნილი ტალღების გავლენა მზის, მაგნეტოსფეროს, იონოსფეროსა და ლაბორატორიული პლაზმის დინამიკაში“.
თემის მოკლე აღწერა:
ტალღები დიდ როლს თამაშობს პლაზმაში ისეთ ფუნდამენტურ პროცესებში, როგორებიცაა ენერგიის გადატანა, ტურბულენტობის წარმოქმნა, ნაწილაკების აჩქარება და ა.შ. მომხსენებელი ისაუბრებს არაერთგვაროვნების მიერ წარმოქმნილ ტალღებზე და იმ ფორმალიზმზე/მეთოდზე, რომელიც გამოყენებული იქნა ამ ტალღების აღსაწერად. ეს მეთოდი მეცნიერს საშუალებას აძლევს, განიხილოს უფრო კომპლექსური სურათი ტალღებისა და გარემოს ურთიერთობისა და აღწეროს რამდენიმე პროცესი, რომლებიც მნიშვნელოვან როლს თამაშობენ მზის, მაგნეტოსფეროს, იონოსფეროსა და ლაბორატორიული პლაზმის დინამიკაში.

დრო: 26 სექტემბერი, 16:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

ილიაუნის ჩემპიონატი მაგიდის ჩოგბურთში
2019-09-26 17:36
25 ოქტომბერს ილიას სახელმწიფო უნივერსიტეტის სტუდენტურ საქმეთა დეპარტამენტი ატარებს შიდასაუნივერსიტეტო ჩემპიონატს მაგიდის ჩოგბურთში (ვაჟები, გოგონები).
ტურნირში მონაწილეობის უფლება აქვთ მხოლოდ ილიას სახელმწიფო უნივერსიტეტის სტუდენტებს.
კენჭისყრა გაიმართება შეჯიბრების დაწყებამდე ნახევარი საათით ადრე.
საპრიზო ადგილებზე გასულ სტუდენტებს გადაეცემათ შესაბამისი თასი, მედლები და სიგელები.
დაინტერესების შემთხვევაში გთხოვთ შეავსეთ ელექტრონული სარეგისტრაციო ფორმა: https://forms.gle/wgayUiVWfNyQ2fL96
რეგისტრაციის ბოლო ვადაა 23 ოქტომბერი.

საკონტაქტო ინფორმაცია
ტელ.: 514778989; 032 2 220009 (270)
მის.: ქაქუცა ჩოლოყაშვილის გამზირი 3/5, ოთახი F105
Facebook-გვერდი: https://www.facebook.com/iliaunistudentaffairs/
Facebook-ჯგუფი: https://www.facebook.com/groups/iliauni.sport/
ელფოსტა: student.affairs@iliauni.edu.ge

ლექცია-დისკუსია თემაზე „გერმანიის სახელმწიფო სისტემა"
2019-09-26 18:00
26 სექტემბერს, 18:00 საათზე, ილიას სახელმწიფო უნივერსიტეტის E207 აუდიტორიაში გოტინგენის უნივერსიტეტის დოქტორი ალექსანდრე ტილე (Dr. Alexander Thiele, Public, European and Financial Law and Politics, University of Göttingen) და ამავე უნივერსიტეტის დოქტორანტები გამართავენ ერთობლივ ლექცია-დისკუსიას თემაზე „გერმანიის სახელმწიფო სისტემა”.
სამუშაო ენა: ინგლისური
დრო: 26 სექტემბერი, 18:00 საათი
ადგილმდებარეობა: E207 აუდიტორია (ქ. ჩოლოყაშვილის N3/5), ილიას სახელმწიფო უნივერსიტეტი
დასწრება თავისუფალია.

პროფესორ ჰამუტალ ბარ-იოსების ლექსების ქართული თარგმანების პრეზენტაცია
2019-09-27 19:00
27 სექტემბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გეპატიჟებით ნეგევის ბენ გურიონის უნივერსიტეტის პროფესორის, ჰამუტალ ბარ-იოსების ქართულად თარგმნილი ლექსების პრეზენტაციაზე.
წარდგინებაში მონაწილეობას მიიღებენ თავად ავტორი და მთარგმნელი თამაზ ხარაიშვილი.
ჰამუტალ ბარ-იოსების 40 ლექსი პირველად ითარგმნა ქართულ ენაზე და გამოსცა გამომცემლობა „მერიდიანმა”.
ჰამუტალ ბარ-იოსები, ნეგევის ბენ გურიონის უნივერსიტეტის ლიტერატურის პროფესორი ემერიტუსი, მსოფლიოს მრავალი უნივერსიტეტის საპატიო პროფესორია. მას გამოცემული აქვს ათეულობით პოეტური, სამეცნიერო და სამეცნიერო-პოპულარული კრებული, ასევე ინგლისური, ფრანგული და რუსული ენებიდან თარგმანთა კრებულები; ჰამუტალ ბარ-იოსები არაერთგზის დაჯილდოებულია პრიზებით როგორც პოეტური და მთარგმნელობითი, ისე სამეცნიერო და საზოგადოებრივი საქმიანობისთვის.
მისი წიგნები ნათარგმნია ინგლისურ, ფრანგულ, ესპანურ და რუსულ ენებზე.
ვრცლად იხ. http://www.ithl.org.il/page_13508

სამუშაო ენები: ქართული, ინგლისური
დრო: 27 სექტემბერი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

პროექტის „მასწავლებლები კრიტიკული აზროვნებისათვის“ შეჯამებელი ღონისძიება
2019-09-30 18:12
1–ლ ოქტომბერს, ორშაბათს, 16:00 საათზე, ილიას სახელმწიფო უნივერსიტეტის B201 აუდიტორიაში გაიმართება პროექტის „მასწავლებლები კრიტიკული აზროვნებისათვის“ შეჯამებელი ღონისძიება, რომელზეც განათლების კოალიციის დირექტორი გიორგი ჭანტურია წარდგება პროექტის შემაჯამებელი ანგარიშით.
ღონისძიებაზე სიტყვით გამოვლენ სამოქალაქო საზოგადოების განვითარებისა და მოქალაქეობის ჩართულობის პროგრამის ხელმძღვანელი თამარ გურჩიანი, ჟურნალ „მასწავლებლის“ რედაქტორი ნატალია ინგოროყვა და ბაღდათის N2 საჯარო სკოლის ინგლისურისა და რუსული ენების მასწავლებელი, 2018 წლის მასწავლებლის ეროვნული ჯილდოს გამარჯვებული მანანა კაპეტივაძე. თემატურ პრეზენტაციას გამართავს ს მასწავლებლის გლობალური ჯილდოს ფინალისტი სვარუპ რავალი (ხელოვნების მასწავლებელი, ინდოეთი).
პროექტის შესახებ
პროექტს „მასწავლებლები კრიტიკული აზროვნებისათვის“ ახორციელებს განათლების კოალიცია აღმოსავლეთ-დასავლეთის მართვის ინსტიტუტის (EWMI) ACCESS-ის პროექტის ფარგლებში. პროექტის მიზანია პედაგოგებში კრიტიკული აზროვნების მნიშვნელობის აქტუალიზაციისა და სწავლა-სწავლების პროცესში მისი გამოყენების ხელშეწყობა. პროექტი ხორციელდება მასწავლებლის ეროვნული ჯილდოს ათეულთა კლუბის მასწავლებელთა მონაწილეობით.
პროექტი ითვალისწინებდა დროის მოკლე მონაკვეთში ინტენსიური კამპანიის წარმოებას მასწავლებლის ეროვნული ჯილდოს ათეულთა კლუბის წევრების მონაწილეობით. კლუბში გაერთიანებული არიან 2017-2019 წლებში ჯილდოს საუკეთესო ათეულში შემავალი მასწავლებლები. ისინი სხვადასხვა აქტივობისა და ღონისძიების ფარგლებში კოლეგებს საკუთარ გამოცდილებას უზიარებდნენ. მასწავლებელთა მონაწილეობით მომზადდა ვიდეორგოლები, ბროშურები და გზამკვლევი კრიტიკული აზროვნების შესახებ.
ღონისძიებას დაესწრება 120 მოწვეული მასწავლებელი.

დრო: 1-ლი ოქტომბერი, 16:00 საათი
ადგილმდებარეობა: B201 აუდიტორია, ილიას სახელმწიფო უნივერსიტეტი

პროფესორ ჟორჟ ნივას საჯარო ლექცია: „რას გვეუბნება პარიზის ღვთისმშობლის ტაძრის ხანძარი?“
2019-10-01 19:00
1-ლ ოქტომბერს, სამშაბათს, 19:00 საათზე, ილიაუნის E 207 აუდიტორიაში ილიას სახელმწიფო უნივერსიტეტის სამეცნიერო-კვლევითი ცენტრი რომანული ურთიერთგაგება. ინტერტექსტუალური დიალოგი და საქართველოს ფრანგული ინსტიტუტი გიწვევთ ფრანგი პროფესორის, ჟორჟ ნივას საჯარო ლექციაზე: Que nous dit l’incendie de Notre-Dame-de-Paris? –რას გვეუბნება პარიზის ღვთისმშობლის ტაძრის ხანძარი?
მომხსენებლის შესახებ
ჟენევის უნივერსიტეტის საპატიო პროფესორი, სლავისტი, მთარგმნელი და აზროვნების ისტორიის სპეციალისტი ჟორჟ ნივა, ჟენევის ევროპის ინსტიტუტის ყოფილი დირექტორი, ჟენევის საერთაშორისო შეხვედრების საპატიო პრეზიდენტი, საპატიო ლეგიონის ორდენის კავალერი და რუსეთის მეცნიერებათა აკადემიისა და კიევის მოჰილას უნივერსიტეტის დოქტორი „ონორის კაუზაა“. მას ეკუთვნის რუსეთის კულტურაზე შექმნილი ტრილოგია: რუსული მითის დასასრულისკენ (1982), რუსეთი-ევროპა, განხეთქილების დასასრული (1993) და იცხოვრო რუსულად (2007). მეცნიეროს შრომების ერთი ნაწილი ეძღვნება რუსული სიმბოლიზმის წარმომადგენლებს; თარგმნილი აქვს ანდრეი ბელის პეტერბურგი და ალექსანდრ ბლოკის თორმეტნი. ჟორჟ ნივა არის ალექსანდრ სოლჟენიცინის სპეციალისტი და მთარგმნელი. მას რამდენიმე ნაშრომიც მიუძღვნა, რომელთაგან ბოლო, სოლჟენიცინის ფენომენი, რუსულად, პოლონურად და ჩინურად ითარგმნა. მეცნიერს ეკუთვნის აგრეთვე რუსეთის ისტორიისადმი მიძღვნილი გამოკვლევები: სამი რუსული ეპოქა და მოგზაურობის ჩანაწერები და ა.შ.; ჟორჟ ნივა გამოფენების კომისარია მარტენ-ბოდმერის მუზეუმსა (ჟენევა) და საფრანგეთის ინსტიტუტში (პარიზი). თანამშრომლობს ისეთ ფრანგულ ჟურნალებში, როგორებიცაა: Le Débat, Esprit, le Messager orthodoxe და რუსეთში – Znamia, Zvezda, Kontinent. თანაავტორია ექვსტომეულისა რუსული ლიტერატურის ისტორია (პარიზი, გამომცემლობა Fayard). მისი ბოლო ნაშრომია რუსული მეხსიერების ძეგლები, რომლის მეორე ტომი – რუსული მეხსიერების ისტორია– 2019 წლის ნოემბერში უნდა გამოვიდეს.

სამუშაო ენა: ფრანგული (თარგმანი უზრუნველყოფილი იქნება)
დრო: 1-ლი ოქტომბერი, 19:00 საათი
ადგილმდებარეობა: E 207 აუდიტორია (ქ. ჩოლოყაშვილის გამზირი N3/5), ილიას სახელმწიფო უნივერსიტეტი
დასწრებია თავისუფალია.

პატრიარქ ტიმოთე I-ის დიალოგი ხალიფა ალ-მაამუნსა და ჰარუნ - არ- რაშიდთან
2019-10-02 19:00
2 ოქტომბერს, 19:00 საათზე, ილიას სახელმწიფო უნივერსიტეტის E 207 აუდიტორიაში გაიმართება ვორკშოპი გოტინგენის უნივერსიტეტის პროფესორის, დოქტორ მარტინ ტამკეს ხელმძღვანელობით.
მოხსენებებს წაიკითხავენ:
ანდრეი მაკარი (გოტინგენის უნივერსიტეტის დოქტორანტი) – „სპარსეთის ყურეში პრეისლამური პერიოდის ასირიელების ლიტურგია;
რადუ ტრანდაფირი (გოტინგენის უნივერსიტეტის დოქტორანტი) – „პატრიარქ ტიმოთე I-ის დიალოგი ხალიფა ალ-მაამუნთან (ჰარუნ – არ- რაშიდთან)“.
სამუშაო ენა: ინგლისური
დრო: 2 ოქტომბერი,19:00 საათი
ადგილმდებარეობა: E 207 აუდიტორია (ქ. ჩოლოყაშვილის ქ. N3/5,) ილიას სახელმწიფო უნივერსიტეტი
დასწრება თავისუფალია.

საჯარო ლექცია „კვების აშლილობებისა და აზარტული თამაშების მკურნალობის თანამედროვე სტრატეგიები“
2019-10-03 10:00
3 ოქტომბერს, 10:00 საათზე, ილიას სახელმწიფო უნივერსიტეტის G 106 აუდიტორიაში გაიმართება საჯარო ლექცია თემაზე: „კვების აშლილობებისა და აზარტული თამაშების მკურნალობის თანამედროვე სტრატეგიები“.
სამუშაო ენა: ინგლისური
დრო: 3 ოქტომბერი, 10:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. №1)
დასწრება თავისუფალია.

კლიმატის ცვლილება და საქართველო
2019-10-03 18:47
9 ოქტომბერს, 16:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება შეხვედრა კლიმატის კვირეულის ფარგლებში
შეხვედრაზე განხილული იქნება შემდეგი საკითხები: კლიმატის ცვლილება და მისი გავლენა გარემოზე, საქართველოში კლიმატის ცვლილებით გამოწვეული ძირითადი რისკები და საადაპტაციო ღონისძიებები, საქართველოს კლიმატის ცვლილების სამოქმედო გეგმის მომზადების პროცესის მიმოხილვა, ეროვნულად განსაზღვრული წვლილი კლიმატის ცვლილების შერბილებაში, გარემოს დაცვისა და სოფლის მეურნეობის სამინისტროს ხედვა კლიმატის ცვლილების მიმართულებით, კვლევების საჭიროება და აკადემიური და არასამთავრობო სექტორის ჩართულობის მნიშვნელობა. აუდიტორიას ასევე წარუდგენენ კურსს „კლიმატის ცვლილება და მდგრადი განვითარება“, რომელიც მომავალი წლიდან დაიწყება ილიას სახელმწიფო უნივერსიტეტში.
შეხვედრის ორგანიზატორები არიან ცენტრი „მსოფლიო გამოცდილება საქართველოსთვის“ და საქართველოს მწვანეთა მოძრაობა/დედამიწის მეგობრები-საქართველო. ღონისძიების მხარდამჭერია გერმანიის დედამიწის მეგობრები (BUND) და ასევე გერმანიის ფედერალური რესპუბლიკის გარემოს დაცვის, ბუნების კონსერვაციისა და ატომური ენერგეტიკის ფედერალური სამინისტრო.
შეხვედრას დაესწრებიან სტუდენტები, სამთავრობო და არასამთავრობო ორგანიზაციების წარმომადგენლები.

დრო: 9 ოქტომბერი, 16:00 საათზე
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ი. ჭავჭავაძის გამზ. N32)

საინფორმაციო შეხვედრა ERASMUS+ გაცვლითი პროგრამის ფარგლებში
2019-10-04 17:00
პარასკევს, 4 ოქტომბერს, 17:00 საათზე, ილიას სახელმწიფო უნივერსიტეტის E 206 აუდიტორიაში (ქ. ჩოლოყაშვილის ქ. N3/5) გაიმართება საინფორმაციო შეხვედრა ილიაუნის სტუდენტებისათვის Erasmus+ გაცვლითი პროგრამის შესაძლებლობების შესახებ.
მიმდინარე კონკურსების შესახებ ინფორმაცია იხილეთ ბმულზე.
შეკითხვების შემთხვევაში დაუკავშირდით
საგარეო ურთიერთობების სამსახურს
➳ ქ. ჩოლოყაშვილის ქ. N3/5, ოთახი E 208
☏ 995 322 220009-367
✉ erasmusplus@iliauni.edu.ge

DevOps Con Tbilisi 2019
2019-10-05 12:00
5–6 ოქტომბერს, 12:00 საათზე, ილიას სახელმწიფო უნივერსიტეტის მხარდაჭერით DevOps Con Tbilisi 2019 ტექნოლოგიური კონფერენცია გაიმართება. ღონისძიებას DevOps Georgia გუნდი მეორედ მართავს. მისი გენერალური სპონსორები არიან საქართველოს ბანკის „ღია ბანკინგის“ განვითარების პროგრამა BOG Fintech და პროგრამული უზრუნველყოფის მწარმოებელი კომპანია „ომედია“.
რა არის DevOps?
DevOps IT პროექტების მართვისა და საბოლოო პროდუქტის ავტომატიზებულად მიწოდებაზე ორიენტირებული ტექნოლოგიებისა და მიდგომების ერთობლიობაა, რაც დეველოპერებს საშუალებას აძლევს სწრაფად შექმნან და დახვეწონ აპლიკაციები.
DevOps ტექნოლოგიების მეშვეობით სწრაფად ვითარდება და ახალი ფუნქციებით მდიდრდება უკვე არსებული პროგრამული უზრუნველყოფები და იქმნება ახალი პროგრამები.
რას გვთავაზობს DevOps Con Tbilisi 2019?
კონფერენციაზე, რომელიც ერთიანი პლატფორმაა IT სფეროს სპეციალისტებისთვის, სტუმრებს გაუზიარებენ პრაქტიკულ თუ თეორიული გამოცდილებას DevOps, DataOps თუ SecOps მიმართულებით. DevOps Con Tbilisi 2019 აერთიანებს პროგრამული უზრუნველყოფის ინჟინრებს, არქიტექტორებს, ტესტერებს, სისტემურ და ქსელის ადმინისტრატორებს, ინფრასტრუქტურის მმართველებს, სისტემურ ინტეგრატორებს, კიბერ-უსაფრთხოების ოფიცრებსა და, ზოგადად, ტექნოლოგიური სამყაროს წარმომადგენლებს, რომლებიც პროგრამულ პროდუქტებს ქმნიან და ნერგავენ.
კონფერენციის ერთ–ერთი მიზანია ხელი შეუწყოს OpenSource ინიციატივას საქართველოში, რათა მეტად განვითარდეს ღია კოდის წერისა და გაზიარების კულტურა.
კონფერენციის ძირითადი თემებია: კუბერნეტისი, IaC (Infrastructure as Code), კიბერ-უსაფრთხოება ავტომატიზაციის პროცესში, DataOps და სხვა აქტუალური ტექნოლოგიური საკითხები.
DevOps Con Tbilisi 2019-ში მონაწილეობისთვის შეავსეთ სარეგისტრაციო ფორმა. სარეგისტრაციო ფორმა იხილეთ კონფერენციის ვებ გვერდზე.
დამატებითი ინფორმაცია:
კონფერენციის პროგრამა და ინფორმაცია მომხსენებლების შესახებ შეგიძლიათ იხილოთ ვებგვერდზე: devopsgeorgia.ge
დასწრება თავისუფალია
დრო: 5-6 ოქტომბერი, 12:00 საათი
ადგილმდებარეობა: B201 აუდიტორია, ილიას სახელმწიფო უნივერსიტეტი

ჩემპიონატი მინიფეხბურთში
2019-10-07 16:05
22 ოქტომბრიდან 29 ნოემბრის ჩათვლით ილიას სახელმწიფო უნივერსიტეტის სტუდენტურ საქმეთა დეპარტამენტის ორგანიზებით გაიმართება შიდასაუნივერსიტეტო ჩემპიონატი ვაჟთა შორის მინიფეხბურთში. ტურნირი ჩატარდება ილიაუნის E კორპუსის ეზოში მდებარე სპორტულ მოედანზე. ტურნირში მონაწილეობა შეუძლიათ მხოლოდ ილიაუნის სტუდენტებით დაკომპლექტებულ გუნდებს. ჩემპიონატის მონაწილეს არ აქვს ორ სხვადასხვა გუნდში თამაშის უფლება. განაცხადში შესაძლებელია მინიმუმ 6 და მაქსიმუმ 8 სტუდენტის შეყვანა.
მატჩი შედგება ორი 12-წუთიანი ტაიმისგან 5-წუთიანი შესვენებით.
გამარჯვებულ გუნდს გადაეცემა ილიას სახელმწიფო უნივერსიტეტის გარდამავალი თასი მინიფეხბურთში. I, II და III ადგილზე გასული გუნდები მიიღებენ შესაბამის მედლებსა და სიგელებს.
ჩემპიონატის შესახებ დეტალური ინფორმაციისთვის გაეცანით დებულებას.
დაინტერესების შემთხვევაში გთხოვთ შეავსოთ სარეგისტრაციო ფორმა ბმულზე: https://forms.gle/M2wfMTjDZcJCg7RJ6
რეგისტრაციის ბოლო ვადაა 2019 წლის 21 ოქტომბერი.
